Ehdotus NEUVOSTON ASETUKSEKSI (EY) N:o . . .,

annettu . . .,

pellava- ja hamppualan yhteisestä markkinajärjestelystä annetun asetuksen (ETY) N:o 1308/70 muuttamisesta (96/C 125/11)

96/0063 (CNS)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

asetuksen (ETY) N:o 1308/70 (1), sellaisena kuin se on viimeksi muutettuna asetuksella (EY) N:o 3290/94 (2), 4 artiklan 2 kohdan viimeisessä alakohdassa säädetään, että pellavatuki eriytetään käytettyjen eri sadonkorjuumenetelmien osalta yhtenäisillä tuotantoalueilla todettu siementen keskituotos huomioon ottaen vahvistetuilla lisäys- ja vähennyskertoimilla; uudet viljely- ja sadonkorjuumenetelmät huomioon ottaen erityisesti tietyillä pellavanviljelyalueilla, joissa pellavaa ei ole viljelty tai sitä on viljelty vähäisesti, on osoittautunut aiheelliseksi poistaa nykyiset korjauskertoimet ja säätää tukisumman vähentämisestä, jos käytetty sadonkorjuumenetelmä ei tähtää koko kasvin korjaamiseen; kyseinen tavoite saavutetaan vähentämällä tukea käytettäessä muita sadonkorjuumenetelmiä kuin kasvien poiskitkentää,

pellavamarkkinoihin on viime vuosina kohdistunut erittäin rajuja ja merkittäviä kuidun hintojen vaihteluja ja niistä johtuvia pellavalle kylvettyjen yhteisön pinta-alojen vaihteluja; markkinoiden tasapainottamiseksi sekä talousarvion menojen liiallisen kasvun välttämiseksi olisi otettava käyttöön taatun enimmäispinta-alan järjestelmä, johon liittyy tuen tason asteittainen alentaminen kyseisen pinta-alan ylittyessä; ottaen huomioon kyseisten toimijoiden sopeutumistarve tähän järjestelmään siirryttäessä olisi säädettävä sen käyttöönottamisesta markkinointivuodesta 1997/1998, ja

kokemus voi osoittaa, että järjestelmään tarvitaan muita mukautuksia, tämän vuoksi olisi säädettävä menettelystä, jonka avulla neuvosto voi arvioida järjestelmän komission viimeistään ennen markkinointivuoden 1999/2000 alkua esittämän kertomuksen perusteella,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 1308/70 seuraavasti

1. Korvataan 4 artiklan 2 kohdan 3 alakohta seuraavasti:

"Muuten kuin varret poiskitkemällä korjatun pellavan tuen määrästä, josta vähennetään tarvittaessa 2 artiklan 3 kohdassa tarkoitettu pidätys ja jota alennetaan mahdollisesti 2 a artiklan säännösten mukaisesti, vähennetään tukisumma. Kyseinen määrä vahvistetaan ottaen huomioon tämänkaltaisen sadonkorjuun ja varret poiskitkemällä toteutetun sadonkorjuun väliset tuotantokustannusten erot vähennettynä tuotettujen kuitujen arvoerolla. Edellä mainittu tukisumma vahvistetaan 12 artiklassa säädettyä menettelyä noudattaen ennen markkinointivuoden alkua."

2. Lisätään 4 artiklaan 2 a kohta seuraavasti:

"2 a Otetaan käyttöön taattu enimmäispinta-ala, jolle myönnetään 1 kohdassa tarkoitettua tukea. Kyseinen pinta-ala vahvistetaan kunkin markkinointivuoden osalta 81 500 hehtaariksi. Jos tosiasiallisesti kylvetyt ja korjatut pinta-alat ylittävät markkinointivuoden aikana taatun enimmäispinta-alan, kyseisen markkinointivuoden tuesta, josta on tarvittaessa vähennetty 2 artiklan 3 kohdassa tarkoitettu pidätys, vähennetään kussakin jäsenvaltiossa ylitystä vastaava prosenttimäärä. Vähennettävä määrä vahvistetaan 12 artiklassa säädettyä menettelyä noudattaen."

3. Korvataan 16 artikla seuraavasti:

"16 artikla

Jos siirtymätoimenpiteet vaikuttavat tarpeellisilta markkinointivuoden 1997/1998 alusta sovellettavaksi säädetyn järjestelmän täytäntöön panemiseksi, kyseiset toimenpiteet vahvistetaan 12 artiklassa säädettyä menettelyä noudattaen. Niitä sovelletaan korkeintaan markkinointivuoden 1997/1998 loppuun."

4. Lisätään 16 a artikla seuraavasti:

"16 a artikla

Viimeistään markkinointivuoden 1999/2000 alussa komissio toimittaa neuvostolle pellavan ja hampun tukijärjestelmää koskevan kertomuksen. Neuvosto päättää määräenemmistöllä komission ehdotuksesta ja Euroopan parlamentin lausunnon kuultuaan järjestelmään mahdollisesti kertomuksen perusteella tarpeellisina pidettävistä mukautuksista ottaen toisaalta huomioon järjestelmän toimivuudesta saadun kokemuksen ja toisaalta peltokasvinviljelyn ja puuvillan tukijärjestelmät."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä elokuuta 1997, lukuun ottamatta 1 artiklan 3 kohtaa, jota sovelletaan tämän asetuksen voimaantulosta alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty . . .

Neuvoston puolesta

. . .

(1) EYVL N:o L 146, 4.7.1970, s. 1

(2) EYVL N:o L 349, 31.12.1994, s. 105